Xirivella inicia el canvi d'imatge del seu entrada oest
14 de octubre de 2024

Esta setmana, l'ajuntament de Xirivella ha donat inici a un ambiciós projecte de millora, modernització i dotació d'infraestructures i serveis en els polígons industrials de Samarra i Verge de la Salut, amb l'objectiu de transformar la imatge de la seua entrada des d'Alaquàs.

Les obres contemplen la remodelació de quatre rotondes estratègiques: la que connecta Alaquàs amb el polígon de Samarra, les dos situades en l'avinguda dels Tarongers i la del camí fondo de la Rambleta amb camí dels Corretgers. La intervenció busca actualitzar i dignificar estes vies d'accés, revitalitzant l'entorn urbà.

Per a l'alcaldessa, Paqui Bartual: "la modernització de les nostres entrades no sols embelleix Xirivella, sinó que també reflecteix el nostre compromís amb el desenvolupament sostenible i la millora de la qualitat de vida dels nostres ciutadans. Este projecte és un pas cap a una localitat més atractiva, amable i accessible per a tots i que, a més, contribuiran al desenvolupament econòmic dels nostres polígons".

El projecte inclou la renovació de la vegetació existent, la plantació de nou arbrat, la instal·lació d'un sistema de reg i la implementació d'il·luminació LED. A més, s'instal·laran lletres de formigó en dos de les glorietes, que donaran la benvinguda als visitants amb la paraula "Xirivella".

A més de la remodelació de les rotondes, es procedirà a reasfaltar l'avinguda dels Tarongers i a col·locar una llosa en la zona actualment de terra, així com a asfaltar la rotonda que connecta Alaquàs amb el polígon de Samarra. El projecte també inclou la instal·lació de dos monòlits informatius i dos directoris en cada polígon, millorant així la senyalització i accessibilitat.

Es preveu que les obres duren aproximadament dos mesos, amb un cost total de 406.182,48 euros, finançats en part per una subvenció de l'Institut Valencià de la Competitivitat Empresarial (IVACE).